禹柏行
作者：高斯得
朝代：宋

paragraphs: 往年上會稽，凌空禹穴曾得窺。
今年浮沅湘，又見禹柏蹲山陂。
茫茫禹迹遍天下，獨此二物稱神奇。
凌雲意氣銷鑠盡，根心就化空存皮。
樛柯入地枯不死，反更上擢青銅枝。
被以九龍名，流傳自何時。
得非木宿蒼龍精，儲英萃異成雄奇。
頭角崔嵬訝撐拄，牙鬚磔裂相紛披。
孔明廟柏信稱古，上距何翅千年奇。
杜陵品藻一何陋，遺落鼻祖收孫枝。
諉云此地不身到，何由得集衡湘詩。
嗚呼，衡之山巍巍，湘之水瀰瀰。
地氣何太偏，獨於草木乎鍾之。
柏兮手植自神禹，竹也種傳由舜妃。
誰能爲天分此畀人物，庶幾可使悍俗嚚風移。